Man met bobbejaansleutel op kleinhoewe aangeval | Maroela Media
Maroela Media het die foto verbloem weens die grafiese aard daarvan. (Foto: Facebook)
Waarskuwing: Die foto in die berig is grafies van aard en mag sensitiewe lesers ontstel.
'n Man is Sondag in die vroeë oggendure ernstig aangerand in sy huis op 'n kleinhoewe in die Muldersdrift-omgewing in Johannesburg.
Konst. Slindile Nthuli, woordvoerder van die polisie, het die voorval aan Maroela Media bevestig.
Volgens Nthuli het Riaan Juan Smit (53) geslaap toe hy omstreeks 03:00 deur minstens vier aanvallers in sy slaapkamer oorval is.
Smit is verskeie kere met 'n bobbejaansleutel oor sy lyf en kop geslaan waarna die verdagtes met 'n televisie, skootrekenaar en selfoon ter waarde van altesaam sowat R20 000 op die vlug geslaan het.
Smit kon daarin slaag om hulp by sy tuinwerker, wat ook op die kleinhoewe woon, te ontbied waarna hy na die Pinehaven-hospitaal gehaas is.
Volgens Liza Linde, Smit se suster, is haar broer later die dag met onder meer kopbeserings in die waakeenheid van die hospitaal opgeneem. "Om 'n telefoonoproep 04:00 te ontvang om te sê jou broer was in 'n plaasaanval en dan ontken hulle dat ons plaasaanvalle het," het Linde gister op sosiale media geskryf. "Geen woorde kan my woede op die oomblik beskryf nie."
Volgens Nthuli is niemand nog in verband met die voorval aangekeer nie.
Jammer om te hoor. Hoop jy herstel gou van die beserings. CR sal nou sy storie moet verander en dit as 'n prioriteits misdaad begin hanteer. Maar cr is in ontkenning!
Ek hoop jy herstel gou aan jou wonde, fisies en ook emosioneel. Baie sterkte vorentoe.
Dit gaan nooit ophou nie net erger word !!!!
Maar die hele Muldersdrift omgewing is vrot van die sluipslapers en informele nedersettings vol onwettige immigrante…..wat kan 'n mens anders verwag? Gaan vlieg 'n hommeltuig oor Muldersdrift en jy sal sien daar is skuil kriminele onder omtrent elke bos, boom en afgebreekte struktuur…..